উত্তরপ্রদেশ নির্বাচনে বিজেপির সাফল্যের পর সে রকম ভাবে গলা চড়াতে দেখা যায়নি তৃণমূলকে। দিল্লিতে সংসদ চত্বরে সাংসদরাও যেমন আর ধর্নায় বসেননি, তেমন কলকাতায় বসে মোদী সরকারের বিরুদ্ধেও আক্রমণ তেমন তীব্র করেননি মমতা।
উচ্চ মাধ্যমিক পরীক্ষা শেষ হওয়ার পর গত দু’দিন ধরে নারদ-সারদা নিয়ে তদন্তের ও ষড়যন্ত্রের বিরুদ্ধে তৃণমূল পথে নেমেছে বটে, কিন্তু সেই আন্দোলনের তীব্রতা তেমন ছিল না। 
শনিবার কালীঘাটে কোর কমিটির বৈঠক থেকেও তৃণমূল নেত্রী বিজেপির বিরুদ্ধে লড়াই জোরদার করার জন্য দলীয় নেতাদের নির্দেশ দিয়েছেন ঠিকই, কিন্তু বৈঠক থেকে বেরিয়ে দলের মহাসচিব পার্থ চট্টোপাধ্যায় যা বললেন, তাতে যেন আক্ষরিক অর্থেই ‘অনুরোধের বার্তা’ পাঠালেন মমতা।

শুক্রবারই স্বল্প সঞ্চয় প্রকল্পে সুদের হার কমিয়ে দিয়েছে কেন্দ্রীয় সরকার। সেই প্রসঙ্গে পার্থ বলেন, ‘এক দিকে চিটফান্ড চিটফান্ড করে সবাই চিৎকার করছেন, আর অন্য দিকে স্বল্প সঞ্চয়ে টাকা কমিয়ে দিয়ে যাতে (প্রবীণ নাগরিক ও সাধারণ মানুষকে) ভাতে মারা যায় তার ব্যবস্থা করছে। আমরা একে জনস্বার্থ বিরোধী সিদ্ধান্ত বলে মনে করছি। অবিলম্বে এদের স্বার্থ যাতে সুরক্ষিত থাকে তার ব্যবস্থা করার জন্য অনুরোধ জানাই।’
আরও পড়ুন:—
দলের সংগঠন বাড়াতে খাস মমতার পাড়াতেই রাজনাথ
দিল্লি থেকে কলকাতা, মোদী-মমতা ‘গাঁটছড়া’র অভিযোগে সরব বামেরা
যে তৃণমূল নেত্রী পেট্রোল ডিজেলের দাম একটু বাড়লেই সরব হতেন কেন্দ্রীয় সরকারের বিরুদ্ধে, প্রতিবাদের স্বর তীব্র করতেন তিনিই কোর কমিটির বৈঠক থেকে এই ‘অনুরোধ’ করছেন কেন?
তৃণমূল সূত্রের খবর, নেত্রী মোটেই সুর নরম করেননি। এই বৈঠক থেকেই নেতাদের মাঠে নামার পরামর্শ দিয়েছেন। সাম্প্রদায়িক শক্তিকে ঠেকাতে পদক্ষেপ নিতে বলেছেন। রাজ্যের বাইরেও সংগঠন বাড়ানোর জন্য নেতাদের বিশেষ দায়িত্ব দিয়েছেন। এমনকী বিজেপি যেভাবে সাম্প্রদায়িক বিষ ছড়ানোর চেষ্টা করছে তার উপর একটি পুস্তিকা তৈরির জন্য তৃণমূল নেতা নির্বেদ রায়কে নির্দেশ দিয়েছেন।
শনিবার পার্থ চট্টোপাধ্যায়ও সাংবাদিকদের প্রশ্নের উত্তরে বলেছেন, ‘রাজ্যে ৪০ জন (বিজেপি নেতা) আসছেন, কী ৪০ চোর আসছে জানা নেই। তবে রাজ্যের মানুষের যে মমতা বন্দ্যোপাধ্যায়ের নেতৃত্বের উপর ভরসা রয়েছে, তা নিশ্চিত।’

প্রসঙ্গত এর আগেও অবশ্য সৌগত রায়, দীনেশ ত্রিবেদীদের মোদী সরকারের বঞ্চনার উপর একটি পুস্তিকা তৈরি করতে বলেছিলেন মমতা। তবে তা এখনও দিনের আলো দেখেনি। 
মমতাও তাই চাইছেন, আপাতত রাজ্যের উন্নয়নকে সামনে রেখে বিজেপির প্রচারকে রুখে দিতে। মাঝে মাঝে মোদী সরকারের বিরুদ্ধে ফোঁস করলেই চলবে। কেন্দ্রে কংগ্রেস শক্তিশালী না হলে, আর আঞ্চলিক দলগুলি বিজেপি বিরোধিতায় আগ্রহী না হলে তৃণমূলের পক্ষে একা মোদীকে ঠেকানো সম্ভব নয়। তাই আপাতত নরমে-গরমে বিজেপি বিরোধিতাই তৃণমূল নেত্রীর পথ।